ส่งออกโดนดีจากค่าบาทแข็ง
กิตติรัตน์ ณ ระนอง รองนายกรัฐมนตรีและ รมว.คลัง กล่าวถึงกรณีเงินบาทแข็งค่าขึ้นในรอบ 16 ปี ที่หลุด 29 บาทต่อเหรียญสหรัฐว่า ในฐานะ รมว.คลังที่ดูแลการเงินการคลังของประเทศ ได้มีการจับตาสถานการณ์ค่าเงินบาทด้วยความทุกข์ใจอย่างยิ่ง รวมทั้ง มีความเป็นห่วงค่าเงินบาทมาตั้งแต่ที่อยู่ในระดับสูงที่ 31 บาทต่อเหรียญสหรัฐ เมื่อเดือน เม.ย. 2555 ที่ผ่านมา และได้มีการพูดในเรื่องนี้มาตลอด 1 ปีที่ผ่านมาด้วยความเป็นห่วง และไม่เคยนิ่งนอนใจตั้งแต่ค่าบาทแข็งค่าขึ้นต่อเนื่อง โดยได้พยายามดูแลตามอำนาจหน้าที่เท่าที่กฎหมายอนุญาตดำเนินการ
11 เม.ย. 2556

กิตติรัตน์ ณ ระนอง รองนายกรัฐมนตรีและ รมว.คลัง กล่าวถึงกรณีเงินบาทแข็งค่าขึ้นในรอบ 16 ปี ที่หลุด 29 บาทต่อเหรียญสหรัฐว่า ในฐานะ รมว.คลังที่ดูแลการเงินการคลังของประเทศ ได้มีการจับตาสถานการณ์ค่าเงินบาทด้วยความทุกข์ใจอย่างยิ่ง รวมทั้ง มีความเป็นห่วงค่าเงินบาทมาตั้งแต่ที่อยู่ในระดับสูงที่ 31 บาทต่อเหรียญสหรัฐ เมื่อเดือน เม.ย. 2555 ที่ผ่านมา และได้มีการพูดในเรื่องนี้มาตลอด 1 ปีที่ผ่านมาด้วยความเป็นห่วง และไม่เคยนิ่งนอนใจตั้งแต่ค่าบาทแข็งค่าขึ้นต่อเนื่อง โดยได้พยายามดูแลตามอำนาจหน้าที่เท่าที่กฎหมายอนุญาตดำเนินการ 
กิตติรัตน์ ยอมรับว่า ได้ทำหน้าที่อย่างเต็มที่แล้ว โดย เงินบาทแข็งค่าขึ้นให้ทั้งข้อดีและข้อเสียสำหรับผู้ประกอบการภาคอุตสาหกรรมต่างๆ เช่น สินค้าจำเป็นที่นำเข้าจากต่างประเทศจะมีราคาถูกลง ถือเป็นประโยชน์ในภาคธุรกิจที่มีการนำเข้าและผู้บริโภค 
ในทางตรงกันข้ามกลับส่งผลกระทบภาคส่งออก โดยเฉพาะการส่งออกสินค้าและการบริการ นักท่องเที่ยวที่จะเดินทางมาเที่ยวมองไทยจะมีค่าใช้จ่ายที่สูงขึ้น ทำให้การประกอบธุรกิจดังกล่าวยากขึ้น ซึ่งผลที่ตามมาอาจกระทบการจ้างงาน ความแข็งแรงในฐานะลูกหนี้และลูกค้าในระบบธนาคาร และไม่สามารถขยายตลาดและสินค้าได้ อย่างสินค้าเกษตรในส่วนที่ส่งออก อาจทำให้ราคาสินค้าเกษตรได้รับผลกระทบ
“เมื่อเงินบาทแข็งค่าขึ้นอย่างรวดเร็ว ทำให้รู้สึกไม่สบายใจอย่างแน่นอน และยอมรับว่า กระบวนการดูแลเรื่องอัตราแลกเปลี่ยนในส่วนของหน่วยงานนอกเหนือการกำกับของกระทรวงการคลังโดยตรง เนื่องจาก ธนาคารแห่งประเทศไทย (ธปท.) ล้วนแต่มีผู้ทรงคุณวุฒิในการพิจารณามาตรการ ซึ่งที่ผ่านมาก็เคยขอให้พิจารณาด้วยความรอบคอบ” กิตติรัตน์ กล่าว 
กิตติรัตน์ กล่าวถึงการแก้ปัญหาค่าเงินบาทแข็งตัวในระยะสั้นว่า จะมีการหารือร่วมกันระหว่างหน่วยงานที่กำกับดูแลนโยบายทางการเงินการคลังให้มากขึ้น ที่สำคัญมีความกังวลในการเข้ามาเก็งกำไรของนักลงทุนในตลาดทุนไทย 
อย่างไรก็ตาม ยังไม่ขอพูดถึงแนวโน้มค่าเงินบาทในอนาคตว่าจะแข็งค่าขึ้นอีกหรือไม่ อยากให้หน่วยงานที่ดูแลโดยตรงมีอิสระในการดำเนินนโยบาย 
สำหรับปัจจัยเสี่ยงที่อาจส่งผลให้บาทแข็งค่าขึ้นอีกนั้น กิตติรัตน์ กล่าวว่า หากบาทแข็งค่าขึ้นเนื่องจากดุลการค้าเป็นบวกทุกฝ่ายจะเข้าใจ ในทางกลับกันหากแข็งค่าขึ้นในขณะที่ดุลการค้าเป็นลบ สาเหตุจากเงินตราต่างประเทศไหลเข้าจำนวนมาก หวังประโยชน์จากการลงทุนในตราสารหนี้และพันธบัตรรัฐบาล จะเป็นสิ่งที่น่าเป็นห่วงมาก 
ขณะที่สถานการณ์การส่งออกติดลบมาตั้งแต่เดือน ก.พ.ที่ผ่านมา จึงถือว่าผู้ส่งออกเริ่มได้รับผลกระทบแล้ว